**ՀԻՄՆԱՎՈՐՈՒՄ**

**«ԲԱՐՁՐԱՎՈԼՏ ԷԼԵԿՏՐԱՑԱՆՑԵՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ 220/110/35/10/6 ԿՎ «ՇԻՆՈՒՀԱՅՐ» ԵՎ 220/110/6 ԿՎ «ԱԳԱՐԱԿ-2» ԵՆԹԱԿԱՅԱՆՆԵՐԻ ՎԵՐԱԿԱՌՈՒՑՄԱՆ ԱՇԽԱՏԱՆՔՆԵՐԻ ԳՆՄԱՆ ԸՆԹԱՑԱԿԱՐԳՈՒՄ ՄԱՍՆԱԿԻՑՆԵՐԻ ՈՐԱԿԱՎՈՐՄԱՆ ՉԱՓԱՆԻՇՆԵՐ ԿԻՐԱՌԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

|  |
| --- |
| **Իրավական ակտի հիմնավորումը** |
|  | **Կարգավորման ենթակա խնդրի սահմանումը և առկա իրավիճակը** |
|  | 220/110/35/10/6 կՎ «Շինուհայր» ենթակայանը կառուցվել է դեռևս 1961թ.: 2004թ. իրականացվել է ենթակայանի մասնակի վերակառուցում՝ փոխարինելով սարքավորումների մի մասը: 220 կՎ «Ագարակ-2» ենթակայանը կառուցվել է 2002թ.-ին` որպես 220 կՎ փոխանջատման կետ: Հաշվի առնելով երկարամյա շահագործման արդյունքում «Շինուհայր» ենթակայանի էլեկտրական սարքավորումների և ենթակառուցվածքների ֆիզիկական և բարոյական մաշվածությունը, ինչպես նաև երկրի հարավային հատվածում էներգահոսքերի էֆեկտիվ կառավարման անհրաժեշտությունը, 2017-2018թթ. Ասիական զարգացման բանկի աջակցությամբ նախաձեռնվել է «Շինուհայր» ենթակայանի ամբողջական վերակառուցման և 220 կՎ «Ագարակ-2» փոխանջատիչ կետը՝ 220/110/6 կՎ «Ագարակ-2» ենթակայանի վերակառուցման աշխատանքները:Ընտրված չինական կապալառուի կողմից ենթակայանների վերակառուցման համար անհրաժեշտ սարքերի, սարքավորումների և նյութերի շուրջ 95 %-ը մատակարարելուց, մասամբ մոնտաժելուց հետո տեղանքը լքելու և աշխատանքներն ավարտին չհասցնելու հիմքով պատվիրատուի կողմից պայմանագրով սահմանված տույժը գանձելուց հետո չինական կապալառուի հետ կնքված պայմանագիրը միակողմանի լուծվել է և որոշում է կայացվել ենթակայանների վերակառուցման աշխատանքներն ավարտին հասցնել «Բարձրավոլտ էլեկտրացանցեր» ՓԲԸ-ի (այսուհետ՝ Ընկերություն) միջոցներով: Ենթակայանների վերակառուցման աշխատանքների՝ ՀՀ օրենսդրությամբ գնման ընթացակարգ նախաձեռնելու նպատակով, իրականացվել են ենթակայանների վերակառուցման աշխատանքների նախագծային փաստաթղթերի մշակում և փորձաքննություն:Ընկերության՝ նախկինում վերակառուցված և ներկայումս վերակառուցման ընթացքում գտնվող բարձրավոլտ ենթակայաններում աշխատանքներն իրականացվել և այժմ էլ իրականացվում են միջազգային վարկատու կազմակերպությունների (Վերակառուցման և զարգացման միջազգային բանկ, Գերմանիայի վերականգնման վարկերի բանկ, Ասիական զարգացման բանկ և այլն) ֆինանսավորմամբ՝ Հայաստանի Հանրապետության հետ ստորագրված միջազգային պայմանագրերի շրջանակներում, ինչով պայմանավորված, ծրագրերի շրջանակներում մրցույթներն իրականացվել և իրականացվում են ֆինանսավորող կազմակերպությունների կողմից հաստատված կանոնակարգերով և ուղեցույցերով, որոնց համաձայն, պայմանագրի շնորհման նպատակով հայտարարված մրցույթի հրավերով պարտադիր սահմանվում են մասնակիցների որակավորման, մասնավորապես՝ ֆինանսական և փորձառության չափանիշներ: Որակավորման չափանաշների սահմանումը հնարավորութուն է ընձեռում զերծ մնալ ֆինանսապես անկայուն և երբևէ նմանատիպ առաջադրանք չիրականացրած ընկերությանը երկրի ռազմավարական նշանակություն ունեցող ենթակառուցվածքների վերակառուցման առաջադրանքի պատվիրման ռիսկից:Ի համեմատություն միջազգային զարգացման բանկերի գնման ուղեցույցերով սահմանված որակավորման ընթացակարգերի, ՀՀ օրենսդրությամբ՝ ենթաօրենսդրական մակարդակում, մասնակիցների որակավորման չափանիշների սահմանումը սահմանափակված է որակավորման և կատարման ապահովման երաշխիքների ներկայացումով: Մասնավորապես՝«Գնումների մասին» ՀՀ օրենքի 6-րդ հոդվածի 3-րդ մասի համաձայն՝ մասնակիցը պետք է բավարարի հրավերով սահմանված որակավորման չափանիշները: Մասնակիցը պետք է ունենա պայմանագրով նախատեսված պարտավորությունների կատարման համար հրավերով պահանջվող` մասնագիտական գործունեության համապատասխանություն պայմանագրով նախատեսված գործունեությանը, մասնագիտական փորձառություն, տեխնիկական միջոցներ, ֆինանսական միջոցներ, աշխատանքային ռեսուրսներ:Նույն հոդվածի 4-րդ մասի համաձայն՝ չեն կարող սահմանվել մասնակցի` գնումներին մասնակցելու իրավունքի և որակավորման հետ կապված այնպիսի չափանիշներ, որոնք նախատեսված չեն սույն հոդվածով, խտրական են և սահմանափակում են մրցակցությունը` անհիմն կերպով բարդացնում կամ պարզեցնում են հնարավոր մասնակցությունը գնման գործընթացին, համարժեք չեն` ուղղակիորեն չեն բխում պայմանագրով նախատեսված պարտավորությունների կատարման անհրաժեշտությունից:ՀՀ կառավարության 2017թ. մայիսի 4-ի N 526-Ն որոշման N 1 հավելվածով հաստատված գնումների գործընթացի կազմակերպման կարգի (այսուհետ՝ Կարգ) 32-րդ կետի 1-ին ենթակետի «գ» պարբերության համաձայն՝ հրավերով նախատեսվում է նաև, որ մասնակիցը հայտով ներկայացնում է իր կողմից հաստատված հավաստում՝ […] որակավորման ապահովում ներկայացնելու պարտավորության մասին: Որակավորման ապահովում չի ներկայացվում, եթե ընտրված մասնակիցը […] հայտերը բացելու օրվա դրությամբ ունի միջազգային հեղինակավոր կազմակերպությունների (Fitch, Moodys, Standard & Poor’s ) կողմից շնորհված վարկունակության վարկանիշ […]: Եթե գնման հայտով տվյալ ընթացակարգի շրջանակում գնվելիք ապրանքի, աշխատանքի կամ ծառայության գինը չի գերազանցում գնումների բազային միավորի յոթանասունապատիկը, որակավորման ապահովման չափը հավասար է ընտրված մասնակցի գնային առաջարկի տասնհինգ, իսկ գերազանցելու դեպքում՝ երեսուն տոկոսին […]:Վերոնշյալ իրավական նորմերի, ինչպես նաև Կարգի փոփոխությունների և ինկորպորացիաների համակարգային ուսումնասիրությունը փաստում է, որ Կարգը չի սահմանում մասնակիցների որակավորման չափանիշներ: Մասնակցի որակավորումը գնահատվում է միայն կանխիկ փողի, բանկային երաշխիքի կամ տուժանքի մասին համաձայնության ձևով ներկայացված ապահովումների տեսքով, մինչդեռ որակավորման ապահովան նման կառուցակարգը չի կարող ապահովել պատվիրատուի կարիքին համապատասխանող արդյունքի ստացումը, այն որոշ չափով կարող է միայն մեղմել պայմանագրի ձախողման հետևանքով Ընկերության կրած վնասները: Ասվածը հիմնավորվում է ՀՀ էներգահամակարգի այլ կազմակերպությունների կողմից առանց որակավորման չափանիշների սահմանման՝ ռազմավարական նշանակություն ունեցող ենթակառուցվածքներում աշխատանքների կամ ծառայությունների ձեռք բերման նպատակով իրականացված մրցույթների արդյունքներով ունեցած վատ պրակտիկայով և (կամ) հետևանքներով:Հաշվի առնելով ենթակայանների վերակառուցման աշխատանքները հրատապ և պատշաճ կատարելու համար որակավորված և փորձառու կապալառուի ներգրավման անհրաժեշտությունն, ինչպես նաև այն հանգամանքը, որ ենթակայանների վերակառուցման աշխատանքներն ունեն խիստ սպեցիֆիկ բնույթ և միայն ֆինանսական միջոցների առկայությունը չի կարող բավարար լինել կապալառուի՝ ենթակայանի վերակառուցման որակավորում ունենալու հանգամանքը հավաստելու համար, ուստի առաջարկվում է ՀՀ կառավարության որոշմամբ ենթակայանների վերակառուցման աշխատանքների գնման ընթացակարգում կիրառել մասնակիցների որակավորման՝ նմանատիպ աշխատանքների իրականացման փորձառության չափանիշներ, միաժամանակ պահպանելով նաև ընտրված մասնակից ճանաչվելու դեպքում, Օրենքի 35-րդ հոդվածով սահմանված ժամկետում, որակավորման ապահովում ներկայացնելու պահանջը:Մասնակիցների որակավորման չափանիշները մշակվել են միջազգային վարկատու կազմակերպությունների աջակցությամբ իրականացվող ենթակայանների վերակառուցման ծրագրերում կիրառվող որակավորման չափանիշների հաշվարկման ընթացակարգերի համաձայն, և չեն հակասում «Գնումների մասին» ՀՀ օրենքի 6-րդ հոդվածի 4-րդ մասի կարգավորումներին, քանի որ, առաջարկվող չափանիշները բխում են նախատեսվող պարտավորությունների կատարման անհրաժեշտությունից և Ընկերությունում առկա տեղեկատվության համաձայն՝ առաջարկվող չափանիշներին կարող են բավարարել առնվազն տեղական երեք պոտենցիալ մասնակիցներ՝ որպես մեկ կազմակերպություն կամ միավորման (համատեղ ձեռնակրկության կամ կոնսորցիումի ստեղծման) միջոցով, որոնք մինչ այժմ մասնակցել են ՀՀ-ում իրականացված նմանատիպ ենթակայանների վերակառուցման կամ կառուցման գործընթացում որպես կապալառու կամ ենթակապալառու (ցանկը կցվում է):  |
|  | **Կարգավորման նպատակը** |
|  | ՀՀ կառավարության առաջարկվող որոշման նախագծի ընդունմամբ առաջարկվում է ենթակայանների վերակառուցման աշխատանքների գնման ընթացակարգում կիրառել մասնակիցների որակավորման չափանիշներ, որի նպատակն է վերոնշյալ աշխատանքներն իրականացնել անհրաժեշտ փորձառություն ունեցող կապալառուի միջոցով: |
|  |  **Նախագծի մշակման գործընթացում ներգրավված** **ինստիտուտները և անձինք** |
|  | Տարածքային կառավարման և ենթակառուցվածքների նախարարություն,«Բարձրավոլտ էլեկտրացանցեր» ՓԲԸ |
|  | **Ակնկալվող արդյունքը** |
|  | ՀՀ էներգահամակարգի արդյունավետության բարելավում, ներքին էլեկտրահաղորդման ցանցի արդյունավետության, տարածաշրջանի սպառողների էլեկտրամատակարարման հուսալիության բարձրացում, Հայաստանի Հանրապետության և Իրանի Իսլամական Հանրապետության միջև էլեկտրաէներգիայի հուսալի, ճկուն և փոխշահավետ միջսահմանային փոխանակումների ապահովում: |
|  | **Տեղեկատվություն լրացուցիչ ֆինանսական միջոցների անհրաժեշտության, պետական բյուջեում եկամուտներում և ծախսերում սպասվելիք փոփոխությունների մասին** |
|  | «Բարձրավոլտ էլեկտրացանցեր» փակ բաժնետիրական ընկերության 220/110/35/10/6 կՎ «Շինուհայր» և 220/110/6 կՎ «Ագարակ-2» ենթակայանների վերակառուցման աշխատանքների գնման ընթացակարգում մասնակիցների որակավորման չափանիշներ կիրառելու մասին» ՀՀ կառավարության որոշման նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում, պետական բյուջեում եկամուտների և ծախսերի ավելացում կամ նվազեցում չի նախատեսվում: |
|  | **Նախագծի կապը ռազմավարական փաստաթղթերի հետ.** **Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ** |
|  | «Բարձրավոլտ էլեկտրացանցեր» փակ բաժնետիրական ընկերության 220/110/35/10/6 կՎ «Շինուհայր» և 220/110/6 կՎ «Ագարակ-2» ենթակայանների վերակառուցման աշխատանքների գնման ընթացակարգում մասնակիցների որակավորման չափանիշներ կիրառելու մասին» Հայաստանի Հանրապետության կառավարության որոշման նախագիծը չի բխում Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության էներգետիկայի բնագավառի զարգացման ռազմավարական ծրագիր մինչև 2040 թվականը և այլ ռազմավարական փաստաթղթերից: |

ՑԱՆԿ

220/110/35/10/6 ԿՎ «ՇԻՆՈՒՀԱՅՐ» ԵՎ 220/110/6 ԿՎ «ԱԳԱՐԱԿ-2» ԵՆԹԱԿԱՅԱՆՆԵՐԻ ՎԵՐԱԿԱՌՈՒՑՄԱՆ ԱՇԽԱՏԱՆՔՆԵՐԻ ԳՆՄԱՆ ԸՆԹԱՑԱԿԱՐԳԻ ՄԱՍՆԱԿԻՑՆԵՐԻ՝ ԱՌԱՋԱՐԿՎՈՂ ՈՐԱԿԱՎՈՐՄԱՆ ՉԱՓԱՆԻՇՆԵՐԻՆ ՀԱՄԱՊԱՏԱՍԽԱՆՈՂ ԸՆԿԵՐՈՒԹՅՈՒՆՆԵՐԻ

|  |  |  |
| --- | --- | --- |
| **Ընկերության անվանումը** | **Փորձառության չափանիշին համապատասխանությունը** | **Վերակառուցած կամ կառուցած ենթակայանների անվանումը** |
| **Էլեկտրական** | **շինարարական** |
| **220 կՎ** | **110 կՎ** | **220 կՎ** | **110 կՎ** |
| «Հիդրոէլեկտրամոնտաժ» ՓԲԸ | +(3) | +(3) |  |  | 220/110 կՎ «Գյումրի-2», «Երևանի ՋԷԿ»-ի և «Աշնակ» ե/կ-ներ  |
| «Էլեկտրասեվկավմոնտաժ» ՍՊԸ | +(3) | +(5) |  |  | «Սպանդարյան» և «Շամբ» ՀԷԿ-երի 220 կՎ, «Տաթև» ՀԷԿ-ի 110 կՎ ե/կ-ներ, «Արմփաուեր»-ի 220/110 կՎ ե/կ և 110 կՎ «Մատուռ», «Կաշեն» ու «Վոխչի» ե/կ-ներ |
| «Արտաշատի ԷՑՇ» ՍՊԸ |  |  | +(2) | +(2) | «Երևանի ՋԷԿ»-ի և «Արմփաուեր»-ի 220/110 կՎ ե/կ-ներ |
| «Ախուրյանի Կոոպշին» ՍՊԸ |  |  | +(2) | +(2) | 220/110 կՎ «Գյումրի-2» և «Աշնակ» ե/կ-ներ: Վերակառուցման ընթացքում՝ 110 կՎ «Վանաձոր-1» ե/կ |
| «Կասկադ էներգո» ՍՊԸ | +(2) | +(2) | +(2) | +(2) | 220/110 կՎ «Հաղթանակ», «Կաֆա» (Ղրիմ) ե/կ-ներ և այլ ծրագրեր: Վերակառուցման ընթացքում՝ 220/110 կՎ «Լիճք» և «Արարատ-2» ե/կ-ներ |